Γιώργος Δρογαλάς

Ο **Γιώργος Δρογαλάς** (γεννημένος στις 24 Μαρτίου 1963, στη Νιγρίτα) είναι Έλληνας παλαίμαχος ποδοσφαιριστής. Κατά τη διάρκεια της ποδοσφαιρικής του καριέρας αγωνίστηκε κυρίως ως κεντρικός αμυντικός αλλά και δεξί μπακ.  
## Ποδοσφαρική καριέρα
Ο Δρογαλάς ξεκίνησε να παίζει ποδόσφαιρο στον **Αθλητικό Όμιλο Νιγρίτας (Α.Ο.Ν.)** (1980) και αναγνωρίζεται γενικώς ως ένα από τα σπουδαιότερα ποδοσφαιρικά ταλέντα του σερραϊκού ποδοσφαίρου των αρχών της δεκαετίας του 80.

Μετά την συγχώνευση του Α.Ο.Ν. με την **Προοδευτική Νιγρίτας**  και την δημιουργία της **Αθλητική Ένωση Νιγρίτας (Α.Ε.Ν.)**, αγωνίστηκε δύο χρόνια (1981-83) στην νέα πανίσχυρη ομάδα της Νιγρίτας στο πρωτάθλημα της Εθνικής Ερασιτεχνικής χωρίς όμως να πετύχει την άνοδο στην ανώτερη κατηγορία.  

Το πηγαίο ταλέντο του σύντομα εντοπίστηκε από τους ανθρώπους του Άρη Θεσσαλονίκης και κάπως έτσι μεταπήδησε τον Ιούλιο 1983 στον Άρη. 

Πραγματοποίησε το ντεμπούτο του στην πρώτη ομάδα του Άρη, την 1η Απριλίου 1984, εναντίον του Απόλλων Αθηνών.

Με τους «κίτρινους» αγωνίστηκε 4,5 χρόνια και είχε συνολικό απολογισμό 26 συμμετοχές σε όλες τις διοργανώσεις (21 συμμετοχές για το Πρωτάθλημα και 5 συμμετοχές για το Κύπελλο Ελλάδας) χωρίς να σημειώσει κάποιο τέρμα. 

Μολονότι την πρώτη του σεζόν (1983-84) έχει μόνο 4 συμμετοχές στην πρώτη ομάδα , την επόμενη χρονιά πήρε φανέλα βασικού παίκτη κατά τον πρώτο γύρο του πρωταθλήματος και κατέγραψε 14 συμμετοχές.  Τις επόμενες  όμως 3 σεζόν, 1985/86, 1986/87, και 1987/88 αγωνίστηκε ελάχιστα, καθώς η υπηρέτηση της στρατιωτικής του θητείας κι ένας σοβαρός τραυματισμός, τον κράτησαν μακριά από τους αγωνιστικούς χώρους, με αποτέλεσμα να καταγράψει μόνο 1, 0 και 2 συμμετοχές αντίστοιχα.  

Έτσι, το Δεκέμβριο του 1987 αποχώρησε από τον Άρη για να συνεχίσει, στον Δόξα Δράμας, η οποία αγωνίζονταν στο πρωτάθλημα της Β’ Εθνικής. Στη Δράμα μονιμοποιήθηκε εξαρχής στη βασική ενδεκάδα και κατέγραψε 15 συμμετοχές κι 1 τέρμα στο δεύτερο μισό του πρωταθλήματος 1987/88, βοηθώντας ουσιαστικά τη δραμινή ομάδα να προβιβασθεί στην Ά Εθνική. 

Συνέχισε να αγωνίζεται με τη φανέλα των «Μαυραετών»  για τις επόμενες 2 σεζόν (1988-89 και 1989-90) στην Α’ Εθνική.  

Το καλοκαίρι του 1990 μεταπήδησε στον Απόλλων Καλαμαριάς και το καλοκαίρι του 1991 επέστρεψε στη **Α.Ε. Νιγρίτας**, με τα χρώματα της οποίας αγωνίστηκε για μια σεζόν στο πρωτάθλημα της Γ’ Εθνικής. 

Το καλοκαίρι του 1992 ξαναφόρεσε τη φανέλα της Δόξας Δράμας για μια τριετία (1992-95)    καταγράφοντας αντίστοιχα 32, 28 και 19 συμμετοχές στην Ά Εθνική.

Το καλοκαίρι του 1995 έμεινε ελεύθερος από τη Δόξα και υπέγραψε συμβόλαιο συνεργασίας με το Μαρκό (με τη φανέλα του οποίου αγωνίστηκε την περίοδο 1995/96 στο Νότιο όμιλο της Γ’ Εθνικής καταγράφοντας 30 συμμετοχές και 1 τέρμα), όπου και ολοκλήρωσε την καριέρα του ως επαγγελματίας ποδοσφαιριστής.
## Παραπομπές

## Εξωτερικές Πηγές
*Το προφίλ του Γ. Δρογαλάς στο transfermarkt.com

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Δόξας Δράμας
Κατηγορία:Ποδοσφαιριστές Απόλλων Καλαμαριάς
Κατηγορία:Ποδοσφαιριστές Γ.Σ. Μαρκό
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας